ANC ontstoke oor takleier se ‘sluipmoord’Argieffoto Die ANC in Nelson Mandelabaai het sy skok uitgespreek oor die beweerde sluipmoord van die takleier Mandisi Thando Xakaxa, van Zwide. Volgens die polisie wil dit voorkom of Xakaxa se moord ŉ sluipmoord was en dat die motief met tenders verbind kan word. Xakaxa is Woensdagaand in sy oprit doodgeskiet nadat hy van ŉ gebedsdiens teruggekeer het. Hy het ŉ skietwond in sy kop opgedoen. Niemand is nog in verband met die voorval in hegtenis geneem nie. Xakaxa (41) was ŉ adjunk-takvoorsitter van wyk 25 in Zwide en het ook ŉ konstruksiemaatskappy bestuur. Hy word oorleef deur sy pa, ma en seun. ANC-streeksvoorsitter, Themba Xathula, het gesê die party betuig sy meegevoel met Xakaxa se familie. “Hy was ŉ sagte reus wat sy gemeenskap gedien het. Hy was ŉ inspirasie en verteenwoordig ŉ jong groep kamerade wat ontwikkel is deur die beweging wat ons gemeenskappe dien,” het hy gesê.